## Carlos Mazón: “Volem que compteu amb una administració que mira cap a fora i que té les portes obertes”

*** El president de la Generalitat assistix a la 39a edició dels Premis ‘Importantes’ que cada any atorga el diari *Información* d’Alacant**

**Alacant.**

El president de la Generalitat, Carlos Mazón, ha assistit a la 39a edició dels Premis ‘Importantes’ que cada any atorga el diari *Información* d’Alacant. Durant el seu discurs, Mazón ha elogiat els valors que representen els guardonats i els ha assegurat que “volem que compteu amb una administració que mira cap a fora, que té les portes obertes i compta amb accessos amplis, sense estretors, marcats per un determinat ideari: només compromís, només rigor, només llibertat”.

El cap del Consell ha volgut tindre un record especial per a l’exalcalde d’Alacant, Miguel Valor, mort dilluns passat, el qual ha destacat com a exemple de promoció del talent cultural de la província d’Alacant.

Així mateix, Mazón ha volgut fer un símil entre els dotze guardons i les dotze mesures que el Consell ha posat en marxa per a la província d’Alacant, com ara la tornada del CICU o l’impuls de la Ciutat de la Llum. També el compromís total de la Generalitat perquè es desenvolupe el tramvia a Elx, l’Alacantí i Gandia-Dénia; els palaus de congressos d’Elx i Alacant, i la tornada de la Dama a la seua ciutat natal. Mazón també s’ha compromés a defendre el model turístic sostenible i sense impostos del Consell i el model hídric responsable, sostenible, solidari i transvasable per a Espanya, així com l’acceleració del posttransvasament Xúquer-Vinalopó. El cap del Consell ha afegit a estos compromisos el d’aconseguir que Alacant deixe de ser la província que menys partida reba en els Pressupostos Generals de l’Estat.

Carlos Mazón ha valorat la labor del diari *Información*, que “impulsa el bon periodisme de sempre, el que ens recorda cada matí que cap societat responsable i madura es pot protegir de la veritat mitjançant la mentida”.

**Premis ‘Importantes’**

En esta edició número 39 els guardonats han sigut:

* L’Institut Universitari d’Investigació en Arqueologia i Patrimoni Històric de la Universitat d’Alacant (INAPH), mes de gener.
* Les set denominacions d’origen que té la província d’Alacant, mes de febrer.
* Les policies locals de Novelda Inma Vergara i Lara Beneit, mes de març.
* La investigadora Paloma Moreda, mes d’abril.
* La dissenyadora Sara Navarro, mes de maig.
* L’emprenedora Amaia Rodríguez, mes de juny.
* La Càtedra Seu de la Universitat Miguel Hernández a Ruanda, mes de juliol.
* L’Elx Club de Futbol i el Club Deportivo Eldense, mes d’agost.
* L’arquitecte Javier García Solera, mes de setembre.
* Els científics Francisco José Iborra i Rosa María Martínez, mes d’octubre.
* L’exposició ‘Els guerrers de Xi’an’, mes de novembre.
* El músic, director d’orquestra i titular d’ADDA Simfònica Josep Vicent, mes de desembre; premi que ha sigut atorgat pel president de la Generalitat, Carlos Mazón.

Fecha: 15/02/2024